/Návrh/ 

Dohoda 

medzi 

vládou Slovenskej republiky

a

vládou Českej republiky  

o skladovaní núdzových zásob ropy a ropných výrobkov Slovenskej republiky na území Českej republiky

Vláda Slovenskej republiky a vláda Českej republiky (ďalej len „zmluvné strany“), usilujúc sa o rozvoj vzájomnej spolupráce v oblasti núdzových zásob ropy a ropných výrobkov, 
majúc na zreteli článok 11 Zmluvy medzi Slovenskou republikou a Českou republikou o dobrom susedstve, priateľských vzťahoch a spolupráci podpísanej v Bratislave                  23. novembra 1992, 
vychádzajúc z ustanovení Smernice Rady 68/414/EHS z 20. decembra 1968, ktorou sa členským štátom EHS ukladá povinnosť udržiavať minimálne zásoby ropy a/alebo ropných výrobkov v znení smernice Rady 98/93/ES zo 14. decembra 1998 a Aktu o podmienkach pristúpenia pripojeného k Zmluve o pristúpení Slovenskej republiky k Európskej únii

dohodli sa takto:

Článok 1

(1)  Podľa tejto dohody Slovenská republika zásoby ropy a ropných výrobkov skladovaných  na území Českej republiky vymedzené v článku 2 započítava do svojich núdzových zásob a kedykoľvek bez obmedzení, vrátane stavu ropnej núdze na území Českej republiky, ich môže prepraviť na územie Slovenskej republiky.

(2)   Príslušnými orgánmi na vykonávanie tejto dohody sú:
        	
v Slovenskej republike:

Správa štátnych hmotných rezerv Slovenskej republiky (ďalej len „Správa rezerv SR“)
	
v Českej republike:

 Správa štátnych hmotných rezerv Českej republiky (ďalej len „Správa rezerv ČR“). 
    
(3) Zmeny príslušných orgánov v súvislosti s plnením tejto dohody si zmluvné strany oznámia diplomatickou cestou.

(4)  Na vykonávanie tejto dohody môžu príslušné orgány uzavierať vykonávacie protokoly v závislosti na požiadavky, ktoré vyplynú z konkrétnych podmienok. 
Článok 2 

Do núdzových zásob Slovenskej republiky skladovaných v Českej republike sa započítavajú: 

1.	Zásoby v Českej republike, ktorými Slovenská republika disponuje ako vlastník, alebo záväzky na inom právnom základe. 

2.	Ostatné zásoby v Českej republike, pokiaľ podnik, ktorý je vlastníkom, spoluvlastníkom alebo má dispozičné právo na inom právnom základe, sa zaviazal na dobu minimálne troch (3) mesiacov tieto zásoby držať k dispozícii pre Správu rezerv SR vyhlásením o záväzku a  Správa rezerv ČR schválila žiadosť o toto skladovanie. 

Článok 3

(1)  Správa rezerv SR bude bezodkladne informovať Správu rezerv ČR o zásobách Slovenskej republiky skladovaných v Českej republike podľa čl. 2 tejto dohody s uvedením nasledovných údajov:

a)	názov a adresa  podniku, ktorý zásoby skladuje,

b) 	druh (ropa, kategória výrobku) a množstvo zásob, 

c)	adresa skladu, v ktorom sa zásoby nachádzajú.

(2)  Správa rezerv ČR povolí skladovanie zásob podľa článku 2 bod 2) pri plnení nasledovných podmienok: 

a)	podnik s dispozičným právom predloží žiadosť na Správu rezerv ČR, najneskôr pätnásť pracovných dní pred začiatkom mesiaca, odkedy chce podnik držať zásoby   k dispozícii,

b)	žiadosť bude obsahovať nasledovné údaje:
-	druh (ropa, kategória produktov) a množstvo zásob,
-	presné označenie umiestnenia skladu, v ktorom budú zásoby skladované, 
-	meno a adresu podniku, v ktorého sklade budú zásoby skladované,
-	dobu, na ktorú sa žiada o povolenie, 

c)	k žiadosti bude pripojené vyhlásenie o záväzku, ktorým žiadateľ bude deklarovať záväzok voči Správe rezerv SR: 
-	držať k dispozícii zásoby pre Správu rezerv SR kedykoľvek  po dobu trvania zmluvy, 
-	na základe požiadania Správy rezerv SR povoliť kontrolu dodržiavania záväzku podľa zmluvy medzi Správou rezerv SR a podnikom, v ktorého sklade sa zásoby na území  Českej republiky budú skladovať,
-	umožniť kedykoľvek zásoby Správy rezerv SR predať alebo previesť vlastnícke právo k nim, 

d)	v prípade, že sa vyhlásenie záväzku týka časového obdobia dlhšieho                         ako dvanásť (12) mesiacov, je možné požiadať o povolenie na celú dobu, pokiaľ sa nemenia ostatné údaje podľa tohto článku. 

Článok 4

Núdzové zásoby Slovenskej republiky podľa  článku 2 sa v príslušných orgánoch  Medzinárodnej energetickej agentúry a Európskeho Spoločenstva budú nahlasovať ako zásoby Slovenskej republiky. 

Článok 5 

(1)  Núdzové zásoby Slovenskej republiky skladované na území Českej republiky, ako aj zásoby nahlásené  Správe rezerv ČR podľa ustanovení článku 2 bod 2), na ktoré, ako núdzové zásoby Slovenskej republiky, udelila Správa rezerv ČR  povolenie skladovať, sa môžu kedykoľvek bez obmedzení, vrátane stavu ropnej núdze na území Českej republiky, prepraviť podľa pokynu Správy rezerv SR na  územie Slovenskej republiky. 

(2)  V prípade stavu ropnej núdze každý odber pre Správu rezerv SR zo zásob skladovaných na území Českej republiky Správa rezerv SR čo najskôr nahlási Správe rezerv ČR.

Článok 6

(1)   Najneskôr šesť (6) týždňov po uplynutí každého kalendárneho štvrťroka zašle Správa rezerv SR Správe rezerv ČR informáciu, resp. oznámenie vrátane prehľadu zásob nachádzajúcich sa na území Českej republiky, ktoré Správa rezerv SR skladuje v rámci svojej povinnosti núdzových zásob na území České republiky.  Tento prehľad bude členený podľa  článku 2 a bude tiež obsahovať:

a)	názov a adresu podniku, ktorý zásoby skladuje,

b)	druh (ropa, kategória výrobku) a množstvo zásob,

c)	adresu skladu, v ktorom sa zásoby nachádzajú.

(2) 	Správa rezerv ČR prekontroluje správnosť údajov a prípadné námietky oznámi Správe rezerv SR.

Článok 7

Prípadné rozdielnosti týkajúce sa výkladu alebo vykonávania tejto dohody budú riešené rokovaním medzi zmluvnými stranami a nebudú riešené žiadnym národným alebo medzinárodným súdom alebo treťou stranou. V prípade stavu ropnej núdze sa takéto konzultácie zvolajú bezodkladne diplomatickou cestou. 

Článok 8

(1)  Táto dohoda sa uzaviera na dobu neurčitú a podlieha schváleniu v súlade s  právnymi predpismi štátov oboch zmluvných strán. Dohoda nadobudne platnosť tridsiatym (30.) dňom nasledujúcom po dni doručenia neskoršej nóty o tomto schválení druhej zmluvnej strane. 

(2)	Túto dohodu možno meniť alebo dopĺňať písomne po vzájomnej písomnej dohode oboch zmluvných strán. Zmeny nadobudnú platnosť podľa postupu uvedeného v bode 1. 

(3)	Každá zo zmluvných strán môže dohodu písomne diplomatickou cestou vypovedať. V tomto prípade sa platnosť dohody skončí dvanásť (12) mesiacov odo dňa doručenia oznámenia o výpovedi druhej zmluvnej strane. V prípade, že by platnosť dohody mala skončiť počas stavu ropnej núdze, skončí platnosť dohody až v prvý (1) deň nasledujúci po ukončení stavu ropnej núdze. 

Článok 9 

(1)   Vláda Českej republiky dá podnet na registráciu tejto dohody na sekretariáte Spojených národov podľa článku 102 Charty Spojených národov, bezprostredne po nadobudnutí jej platnosti. Vláda Slovenskej republiky bude oboznámená s registračným číslom po zrealizovanej registrácii, hneď ako bude toto potvrdené sekretariátom Spojených národov. 

(2)  Vláda Slovenskej republiky bude o uzatvorení tejto dohody alebo o jej vypovedaní informovať Európsku komisiu.

Dané v ................ dňa ........... 2006 v dvoch pôvodných vyhotoveniach, každé v slovenskom a českom jazyku, pričom každé znenie je rovnako autentické a záväzné. 

Za vládu 							Za vládu 
Slovenskej republiky 						Českej republiky